8
ኢስ ሃዕሮ ወኣድ ላገ ሎረ ቂሰ ሀለቀ እሁስ
1 ቴሁ ጠወዕኖም ጠዊች ቡዕሉስ ከኒት፤ ሁኩንን ጉዕሚች ሎረ እኮ መገን ዎመ ቦርጭመ መኬ አዲን ሰማን አፉዕሌ ህትናሙ ሎሩ ቂሰ ሀለቁ ዮኔ። + 2 እስ ሀንቅ ዱካነ እኮ ዱእ ምኒ ኣዜን ቂሰ ሀለቀ እክ ካደመኖሃን፤ ዱካኑስ መን አንጋን እሁዕነ ቀርች አንጋን ካሰሞእሃን። 3 ሎሩ ቂሰ ሀለቀት ጉዕሙንኩ ሾመንታኢሁ መገኒሃ ሰደቀለከ ክትመ ሆንጠህሲሃት፤ ህካን እኮቤቺሃ ከን ቂስቺሃ ክትሚ ሆንጠህሴኖ መቱርቹ ሄኡ ሀስሰኖስ። 4 እስ ኣዱንያ አሌን ሄዕዮእቃን ቂስቹ እሀኖበአ እቅ፤ ሁኩንን ሕግጊን መገኒሃ አኤኖርቹ ሆንጠህሳ ዎሉ ቂሰት ሄኦቤቺሃት። 5 እሰ አቶኢሁ ሰማን ዮኢሃ ምሳልተለከ ሀላሃ እኮሀን ኣዜኒት እቅ፤ ሁኩን እኮሁ ሙስ ዱካነ መክሶተ ቅጥዬ ወክት መገኑ «ቆተ አሌን ለሌሄ ሃሊን ጉዕመርቹንከ አገርት አእ» ይ አዘዦስጋት። 6 ቴሱ እኮጎሬ ኢስ በል መንቹ እኮ ወኣድ ላገተ ኑባቾ ወኣድ ላጋች ሎረ እኮቤቺሃለከ ቆሀኖ ወኣድ ላጋን ጀመረሞሃ እኮቤቺሃ እሲሃ ኣሰንቶ ሆጉት ሎረታን።
7 ዎዕኔ ወኣዴን ሉጨንሹ ዮበእቃን ለንክ ወኣድ ላገት ሀሲሳሰበአ እቅ። 8 መሰንትስ ቀርቹ መገኑ እሳን ሉጨንሸ ደግ
«ቴሱ አን እስራኤልለከ አይሁድ ባድ መኒን
ሃዕሮ ወኣድ ላገተ ኣጋም ወክቱ አሜተኖ» የኖ ቀርቹ። +
9 ኩ ወኣድ ላገተ አን ግብጽ ባዲች ፉሾሰተ አንገሰ አፎም በር አበናኖንከሰ ኣጎም ወኣድ ላጋ ደነበአ፤ መሰንትስ እሰ ኢ ወኣድ ላገተ ጠረኝት ሄኡ ሆጎቤቺሃ አጉሮንሰ።
10 «ህከን ዘማኒች ኤተሮን እስረኤል መኒሃ
ኣጋም ወኣድ ላገት ተኔት ይ ጠወዕዮ ቀርቹ፤
ኢ ሕገንከ ቀልቤንከሰ አኣም፤
ወዘናንከሰን ከተባም፤
አነሰ መገኑ እሃም፤
እሰን ኢ ኡመት እካአ።
11 እሳችን አዪሁ ዎሉ መነሃ
አመስቤቱ ‹መገኑ ደግ› ይ ተማርሰኖስበአ፤
መሰንትስ ቀዊች ኬሽ ሎረ ኢለ ጉዕሙንኩ
ኤሳሃ ደጋኤ።
12 አን እሰ ሂልመተ አጉረንሰ፤
ጩብሰን ለንኪሃ ሰውያምበአ» የኖ ቀርቹ።
13 ቴሱ «ሃዕሮ ወአድ ላገተ» የኖ ወክት ወዕኔ ወኣድ ላገተ ኑባቹ አዕዮኡ ዩሃን፤ ህካን እኮቤቺሃ ኑባጴኢሁ በአኖ ወክቱ ኢልዮኡ ዩሃን።
+ 8:1 መዝ. 110፥1። + 8:8 ኤር. 31፥31-34።