ጳዉሎስ ጥሞትዎሴሃ
ከተቦ ሶህኑተ
ኣጉስ
ጢሞትዮሴ ዬኖ አመዕናቹ ዎደልቹ ከለቀንሹስ ቀዉሃ እስይ ባዲች እሀን አመስ አዲን አይሁድቹለከ አንስ አዲን ግሪክቹሃ እቅ፤ ጳዉሎሴ ሆጎ ጃላለከ እንጂል ሆጎ ሶህኖን ሀዕለኖሲሃ እቅ፤ ጳዉሎስ ጢሞትዮሴ ከተቦ ዎኔ ሶህኑተ ሰሶ ቡዕለ እኮ ጠዋን እኮእሃን።
ጉዕሚችን ሄጭ ሶህኑስ አመዕናኖ ኣዜን ኬዕዮ ክዝብ ትምህርተ አገዕርታገ አአኖ እቅ፤ ክዝብ ትምህርቱ ደሩስ አይሁዲሃለከ ደሩስንገ ዎሎ መን ጠወ አፎሃ እሀን «ኩ ኣዱንያ አሉ ጩቢን በዕዮሃ እኮቤቺሃ ጡሙ ደገሞተ አታለኖ አደ እኮ ምስጥር ኤንኬዕኒን መት-መቴ እቻቺለከ ቦለቺች አገዕረንት» የኖ ጠዋን ኡርዮእሃን እቅ። ቴሁንገ ሶህኑስ ዱእ ምኒ ገሹሃ፥ መገኑ ኡጬኖ ሴር ትምርተሃ፥ ህትን ዱእ ምኒ አዎንሳኑትለከ ሀዕልታሰሩ ሄኦሰተ ሀስሰኖ ጠወ አፎእሃን። መጨረሻን ጢሞትዎስ መሲህ ኢስ ጡመ ካድንቹ ሀት እክ እሆተ አታለኖ ጎር አደደ አመዕናኖ ኣዜን ሆጎ ወጥሃ ጳዉሎስ ኣሴ ሸዘነተ ደንጋም።
መጻፉስ አፎሃ
ኣጉስ (1፥1-2)
ዱእ ምንተኔሃለከ ክድመተኔሃ ኣሰሞ ትምርት (1፥3—3፥16)
ጢማትዎሴ ክድመተኔሃ ኣሰሞስ ትምህርተ (4፥1—6፥21)
1
1 ፌሳንቹኔ እኮ መገንለከ ተቢሳሃ እኮ መሲህ ኢስ ትዛዚን መሲህ ኢስ አሳቤቹ እኮም ጳዉሎሴች፦
2 አመዕነቲን ሀንቅ ቤቱእ እኮ ጢማቶሴሃ ሶሃንቶእተ ሶህኑ፤
አናኔ መገኒችለከ ቀርቹሃኔ መሲህ ኢሲች ኣስቱቲ፥ ማርቱትለከ ወገሬቱሁ ኪን እሁን። +
ክዝብ ትምርቲች አገዕርተኔሃ
3 አን መቄዶን ባዱ መሮም ወክት መቱ-መቱ መኑ ክዝብ ትምህርት ተማርሲታበእገ፥ 4 ማቁተለከ ዎለኤናን ጎፍበ እለንሽ ዎሊንሽበ ፈንቀልታበእገ አዘዘን ኤፌሶን ከተማን አፉዕልቶተ ኤገተክ ያንኬ፤ ህትናሙ ጠዉንኩ ኦደተ ኤበኖ ቤሉ መገን አመዕነቲን ነጵኖተ ደግለለኖኔበአ። 5 ከን ትዛዚች መሰስ ጠሊለ ቀልብቺ፥ ጡመ ሰውቲችለከ ሀንቅ አመዕነቲች ደገንታእተ ኢተ። 6 መት-መቱ መኑንኩ ህትናሞ ጠዊች አደ እክ ደግለሊቶበእ ኦደበ ፈንቀልቶኡ። 7 እሰን ሕገ ሮስሳእራ እኮተ ሀሰን የኖስርቹ ደጋበአ፤ ህከረንገ «ደጊን ጠወዕናሚት» ይተን ጠወኣኢንከ አጥራመታበአ።
8 መኑ ሕገ ጡመ እሁስ ደግለሸቀሞ ጎሬ ጡመ እሁስ ደንጋም። 9 ህትን ሕጉ ኣሰሞሁ ሕገ ድጅታሀኑኡተለከ አዘዘንትበ መኒሃ፥ መገኑ ዮሰበእሀኑኡተለከ ጩበኛኖተ፥ ጠሊልመት ዮሰበእሀኑኡተለከ አመዕነት ጠወ ግባሀኑኡተ፥ አናኖተለከ አማኖተ፥ ሽታሀኑኡታትለከ ነቢሳሃ ቤሳሀኑኡተ 10 ዝነተ አታሀኑኡተለከ ለቦሁ ለቤን ዝነተ አታሀኑኡተ፥ መነ ነገዳሀኑኡተለከ ክዝባሀኑኡተ፥ ክዝቢን ጤሌዕሊታሀኑኡተለከ ሀንቅ ትምህርቲን ሀንበዕለመኖ ጠወ ጉዕመንከ አታሀኑኡታት፤ ጡመ ሴሪን ኦደንታ መኒሃት ቤሉ ጡመ መኒሃበአ። 11 ኩንን ሀንቅ ትምህርቱ ደገመኖሁ ገለትጨሞ መገን አዲች ዱዱብሰኖ ከበጀሞ እንጂሊቺት፤ ኩ እንጂሉ ኤሳሃ ኤገተ ኣሰሞኤሃን።
ጳዉሎስ መገኑ ገለትጩስ
12 ኤሳሃ ሆጎሃስ ካዲንቹ መጠር አመዕነሞሚሃ አዕይ ዎለዕዮኤሁለከ ዎልቀተ ኣሴኤ ቀርቹኔ መሲህ ኢሰ ገለትጫም። 13 አንን ከኒች ብርተ ሸራሚሃ፥ መሲህ ኢሰ ቦሮሮሚሃለከ ሆፍሾሚሃ እኮምጎሬሁ ህካን ጉዕመንከ አዕዮሚሁ ደጉ ሆጊንለከ አመዕኑ ሆጊን እኮቤቺሃ ማርቱተ ደኤም። + 14 ህትን መሲህ ኢሲን ደገመኖ አመዕነቲንለከ ኢታን ሜጡበ ቀርችኔ ኣስቱት በተእ ኣሰንቶኤ። 15 «ጩበኛኑተ ፌሶተ መሲህ ኢስ ከ ኣዱንያ አል አሜቾ» ይታ ላገት ሀንቅያለከ መኑ ጉዕሙንኩ ኣኡ ሀስሰኖሃን፤ አንን ጩበኛኖች ጉዕሚችን ዎዕኔስሃን። 16 ጠዉ እኮጎሬ መገኒች ማርቱተ ደኤም፤ ማርቱተ ደኤሚሁ መሲህ ኢስ ዳንጉ ዮበኢሃ አታዕሉስ ጉዕሚችን ባሾም ጩበኛ እኮም ኢ አሌን ለሊሽ እሲን አመዕንታሀኑኡተ ዘላለሚሃ ሄኡ ደእታሀኑኡተ ምሳልተ እሆታት። 17 ህካን እኮቤቺሃ ዘላለሚሃ ዎመ እክ ሬሀኖበእለከ ለለኖበእ ሜጦሃ መገኒሃ ሎርመትለከ ከበጁ ዘላለሚሃ እሁንስ፤ ኣሚዕን!
18 ኢ ቤቶ ጢሞቲዎሴ! ዎዕናንከ ኪተኔሃ ኩለሞ ራግገን ጡመ ኦለንሸ ኦለንቶተ፥ 19 አመዕነቱሁ ጡሙ ቀልቡሁ ሄኦሄተ ከ ትዛዝ ኤገተ ኣሳንኬት፤ መሰንትስ መት-መቱ መኑ መርከበ ሸረኖሁ ዮበእ ጎሬ በአኖሀንገን ቀልብ ሆጊን አመዕነቱሰ ቤሶኡ። 20 እሰ በላንን ሄሜኖስለከ እስክንድር ደገንታአ፤ እሰን መገን አሌን ቦሮር ላገተ ጠወኢች ተማርቶተ ሼይጣኒሃ አን ህግሽ ኣስዮንሰረ።
+ 1:2 ሶቀ. 16፥1። + 1:13 ሶቀ. 8፥3፤ 9፥4-5።