ጳዉሎስ ጢሞትዎሴሃ
ከተቦ ሶህኑተ
ኣጉስ
ጳዉሎስ ጥማቶሴሃ ከተቦሁ ኩን ለንክተ ሶህኑ፤ ጰውሎሴሃ ሆጎስ ጃለ እኮ ዎደልቺሃ ጢማቶሴ ሸዜመስ ሸዘነተ አፎእሃን፤ ጠረኝሽ ሸዦሲሁ አታዕሊን ሄኦታት፤ ጢማቶስ ሸዘነለከ ጠረኝሳ ላገተ ደኤኢሁ መሲህ ኢስተኔሃ አመዕነሺን ዱዱብሶተ፥ ተሽት ላገተለከ ኑባቾ ወኣድ ትምህተ ጠረኝሽ አፎተለከ ኦርሸት በተኦስጎሬ ተማርሶንለከ እንጅለ ዱዱብሰኖ ሆጎንተስ አጰሞታት እቅ።
ጢማቶስ በትሽ አገዕሮተ ኣሰሞሲሁ ገዊማን አአኖ ጠለዕላን ኦደሚች ቄዕሮታት እቅ፤ ህት እኮ ጠዉ ሞጮጭቶኢሃ ቤስ ቤሉ ዎሉ ደግለለኖርቹ ዮስባአ።
ከን ጉዕማንን ጢሞትዮስ ሰዉ ዩ ሀስሰኖሲሁ ጳዉሎሴ ሄኡለከ ሄእስ አለማተ በትሽ አመዕነቱስ፥ አደብስ፥ ኢተስ፥ ጠረኝመስለከ ቶቸሚን እልቶስ ኦርሸተ ምሳሌን አዎኖታት።
መጻፉስ አፎሃ
ኣጉስ (1፥1-2)
ጢማቶሴ ኣሰንቶ ሸዘነተ (1፥3—2፥13)
አመዕነሜን ሄኡ (2፥14—4፥5)
ወክትስ ሄዕዮ ሃለትለከ ሀሲሰኖ መመረ (4፥6-18)
መጨረሸስ (4፥19-22)
1
1 መሲህ ኢስን ደገሞ ሄእ ተብሴ መሳን መገን ሰውቲን መሲህ ኢስሃ አሳቤቹ እኮም ጳዉሎሴች ሶሃሞእሃን፤ 2 ጠረኝሽ ኢታም ቤቲሃኤ ጢማቶሴሃ ሶሄማእተ ሶህኑ፤
አናኔ መገን አዲች ቀርቹሃኔ መሲህ ኢሲች ኣስቱት፥ ማርቱትለከ ወገሬቱሁ ኬሳሃ እሁን። +
ጥማቶሴ ኣሰንቶ ሸዘነተ
3 ጉዕመ ወክት ሀንከዕርተለከ በራሃ ኬሳሃ ዱኢን ሰዉ ያም ወክት አናኑኤ አቶገን አን ነጠ ቀልቢን ካደማም መገኑኤ ገለትጫም። 4 ህትን ኢንጂጀክ ሰውየን ኬሳሃ ለዕይ አበ ሙንደኦተ ሃሸኣም። 5 ህትን ኪን ዮ ሀንቅ አመዕነቱ ሰውያሚት፤ ሁኩ አመዕነቱንኩ ሄጭ አበመክ ሎይድኒለከ አመክ ኤዉንቄኒ ዮሃ እቅ፤ ኪን ሁኩ አመዕነቱ ዮገ ደጎም። + 6 ህካን እኮቤቺሃ አንገእ አሌክ አዕዮም ወክት ኪ ኣዜን ዮ ኣሰሞሄ መገን ኣስቱተ ቴሁ ኬሰንስቶተ ቃግሳንኬት። 7 መሰንትስ መገኑ ወልቀተ፥ ኢቱለከ ገዉ አገዕር አያን ቤሉ ዋጄኖ አያነ ኣስዮኔበአ።
8 ቴሱ ቀርችሃኔ ዱዱብሱ ሙልቶት፤ እስተኔሃ ኡሱረሞም ኢን ሙልቶት፤ ጠዉ እኮጎሬ መገኑ ኣሰኖ ወልቃን እንጂልተኔሃ ኢን ሜጡባ ኦርሸተ ቶግ። 9 ህትን ነኡ አዕኖም ጡመ ሆጎገ እሁዕነ ገይስ ሃሽኣቶንለከ ኣስቶ ጠሊልማን ገእ ፌሾኔ፤ ጠሊልማንተ ገኤኔ፤ ከ ኣስቱንተ ዘመኒች ብርተ መሲህ ኢስ መሳን ኣሴኔ። 10 ሁኩ ኣስቱንት ፌሳንቹኔ መሲህ ኢሲ አሜቲንከስ ቴሱ ለሌእ፤ እስን ሬሁተ ቤሽ እንጂል ላገ አዲን ሬሁ ዮበኢሃ ዘላለሚሃ ጉዕሚንከ ሄዕናም ሄኡ ለሊሾኔ።
11 አን ህከን እንጂል ላገ ዱዱብሳንቹ፥ አሳቤቹለከ አስተማርቹ እክ ሾመሞም። + 12 ከ ኦርሸተ ቶጋሚሁ ከኒሃት፤ ጠዉ እኮጎሬ አዬ አመዕኔም ጎሬ ደጋምቤቺሃ ሙላምበአ፤ ህትን አን እሲሃ ኣሴም ኤገተ ሁኩ በሩ ኢሎተ ኢለ አገሩ አታለኖገ አመዕናም። 13 አት መሲህ ኢሳን ዮ አመዕነቲንለከ ኢታን ኢች ሞጮጭቶንት አመዕነንቶ ላገተ ምሳልተ አት አገር። 14 ህትን ኒ በላን ዮ ጠሊለ አያኒን ኣሰንቶሄ ኤገተ አገር።
15 እስይ ባዶን ዮ አመዕናኑት ጉዕሙንኩ ግብ መርቶኤገ አት ደጋንት፤ እሰ በላን ፊጌሉስለከ ሄርሞጌኔስ ደገንታአ። 16 ኡሱረሚንከኤ ሙሉዕናን ኦኖስፎሮስ ልግብ ወክት ፎሎሲሾኤቤቺሃ ቀርቹ ኢስ ኦኖስፎሮሴ አበሮሲ አሙዙንሰ። 17 ህትን ሮም ከተመ አሜቾም ወክት አበ ሀሽ ኢን ደቀሞ። 18 ህካን እኮቤቺሃ ቀርቹ ኢስ ህከ በር መገኒች ማርቱተ ደአኖገ አኡንስ፤ ህትን ኤፌሶን ከተማን ዮም ወክት ሄንከ ሀዕሌኤ ጎር አት ጡመገ አት ደጋንት።
+ 1:2 ሶቀ. 16፥1። + 1:5 ሶቀ. 16፥1። + 1:11 1 ጢሞ. 2፥7።